Τούρκος μηχανικός συνελήφθη για κατασκοπεία στο λιμάνι της Ελευσίνας. Το θέμα που κάνει ήδη τον γύρο των τουρκικών ΜΜΕ έχει επιβεβαιώσει το Λιμενικό, το οποίο σχηματίζει σε βάρος του Τούρκου, που ονομάζεται Τσενγκίζ Ουιγούρ, δικογραφία για κατασκοπεία.

Για το περιστατικό έχει ήδη ενημερωθεί η τουρκική πρεσβεία στην Αθήνα, η οποία έχει ζητήσει μεταφραστή και δικηγόρο.

Οπως αναφέρει σε ανακοίνωσή της η Ελληνική Ακτοφυλακή, η Λιμενική Αρχή Ελευσίνας ενημερώθηκε τις πρωινές ώρες της 1ης Φεβρουαρίου ότι πλήρωμα περιπολικού σκάφους του Πολεμικού Ναυτικού εντόπισε 51χρονο αλλοδαπό, μέλος πληρώματος του πλοίου «MAKBULE ANA» σημαίας Τουρκίας, να φωτογραφίζει τον Ναύσταθμο Σαλαμίνας, κατά τον διάπλου του πλοίου από την θαλάσσια περιοχή διαύλου Περάματος – Πειραιά.

Από το Κεντρικό Λιμεναρχείο Ελευσίνας που διενεργεί την προανάκριση, ενημερώθηκε η αρμόδια Εισαγγελική Αρχή και με εντολή της συνελήφθη ο 51χρονος ναυτικός, για παράβαση του άρθρου 149α του Π.Κ. Ο συλληφθείς προσήχθη χθες στο Μονομελές Πλημμελειοδικείο Πειραιά με τη διαδικασία του αυτοφώρου, απ' όπου αφέθη ελεύθερος και ορίστηκε τακτική δικάσιμος για τις 8 Φεβρουαρίου.